প্রকাশ্যে ‘কাবুলিওয়ালা’র ট্রেলার

কলকাতা: রবীন্দ্রনাথ ঠাকুরের কালজয়ী ‘কাবুলিওয়ালা’ (Kabuliwala) গল্পের কথা উঠলেই বাঙালি আচ্ছন্ন হয় একরাশ নস্টালজিয়ায়। মিনি আর কাবুলিওয়ালা রহমতের অসমবয়সী আশ্চর্য বন্ধুত্ব বইয়ের পাতা আর বড়পর্দায় বরাবর মুগ্ধ করেছে বাঙালিকে। বড় পর্দায় এর আগে কাবুলিওয়ালার ভূমিকায় অভিনয় করেছিলেন কিংবদন্তি ছবি বিশ্বাস। আরও একবার রুপোলী পর্দায় আসছে রবীন্দ্রনাথ ঠাকুরের সেই গল্প। ক্রিসমাসে রিলিজ করবে সুমন ঘোষের ‘কাবুলিওয়ালা’। তার আগে সোমবার রিলিজ হল মিঠুন চক্রবর্তী অভিনীত এই ছবির ট্রেলার (Trailer)।

ছবির ট্রেলারে উঠে এসেছে মিনি আর কাবুলিওয়ালার প্রথম সাক্ষাতের সেই দৃশ্য থেকে তাঁদের বন্ধুত্বের গল্প। দুই মিনিট পাঁচ সেকেন্ডের এই ভিডিয়োতে নজর কেড়েছে ছোট্ট মিনি ওরফে অনুমেঘা কাহালি। তাঁর বাবা মায়ের চরিত্রে এক ঝলক দেখা মিলল আবির এবং সোহিনীরও। ঘরোয়া বাঙালি গৃহবধূর চরিত্রে অল্প দৃশ্যেই নজর কেড়েছেন অভিনেত্রী। আছে বেশ কিছু আইকনিক সংলাপও।

আরও পড়ুন: অবশেষে প্রতীক্ষার অবসান, প্রকাশ্যে এল ‘ডাঙ্কি’র ট্রেলার

রবীন্দ্রনাথ ঠাকুরের লেখা একই নামের ছোট গল্প অবলম্বনে বানানো হয়েছে এই ছবি। ছবিতে মুখ্য ভূমিকায় থাকবেন মিঠুন চক্রবর্তী। মিনির চরিত্রে অনুমেঘা কাহালি। মিনির বাবা মায়ের চরিত্রে আছেন আবির চট্টোপাধ্যায় এবং সোহিনী সরকার। এছাড়া অন্যান্য চরিত্রে দেখা মিলবে কাঞ্চন মল্লিক, প্রমুখের। ছবিটির পরিচালনা করেছেন সুমন ঘোষ। প্রযোজনা সামলেছে এসভিএফ এবং জিও স্টুডিয়োজ। বড়দিনের ছুটিতেি মুক্তি পাবে এই ছবি।

দেখুন আরও অন্য খবর